钦定古今图书集成/明伦汇编/官常典/第528卷 > 隋世昌
## 钦定古今图书集成/明伦汇编/官常典/第528卷 > 隋世昌

按《元史》本传：“世昌，其先登州栖霞人。父宝，徙居莱阳。
金末隶军伍。主帅奇其貌，以为管军谋克。俄授怀远
大将军、管军都总领，镇行村海口。太宗下山东，宝遂
来归，授莱阳令，历莱州节度判官，终高密令。世昌，其
第四子也。涉猎书史，善骑射，身长八尺，锻浑铁为枪，
重四十馀斤，能左右击刺。岁癸丑，选充队长。宋兵来”
攻海州，世昌战却之。壬戌，克东海，世昌先登，升马军
队官。己未，攻涟水城，世昌树云梯，攀缘而上，身被数
枪，众从之，遂克其城，升马军千户。中统元年，宋将夏
贵军淮南新城，世昌夜乘《艨艟》抵城下，宋兵出战，斩
首数百级，刺杀其守将二人。未几，涟水复叛归宋，世
昌军于东马寨城外，宋兵来攻，世昌击走之。三年，改
步军千户，还镇行村海口。至元元年，朝议分拣正军
奥鲁，授莱阳县诸军奥鲁长官。六年，伐宋。七年，以世
昌为淄莱万户府副都镇抚，守万山堡，建言修《一字
城》以围襄樊，升管军千户。九年，败宋兵于鹿门山。元
帅刘整筑新门，使世昌总其役。樊城出兵来争，且拒
且筑，不终夜而就。整授军二百，令世昌立炮帘于樊
城栏马墙外。夜大雪，城中矢石如雨，军校多死伤，达
旦而炮帘立。宋人列舰江上，世昌乘风緃火，烧其船
百馀，樊城出兵鏖战栏马墙下，世昌流血满甲，勇气
愈壮，而樊城竟破，襄阳亦下。迁武略将军，引兵由黄
涴堡入汉江，破沙洋，攻新城。世昌坎其城而先登，中
数矢，伤臂，兜鍪皆裂，昏眩坠地，少苏复进，遂下新城。
明日，丞相伯颜视所坎城高一丈五尺馀，论功为上。
从诸军渡江，抵南岸，宋兵联舟来拒，世昌合舟师，率
蒙古哈必赤军步战，斩其将一人。宋师溃，世昌追之，
复与战，大败之。十二年，从战于丁家洲，以功陞管军
千户，佩金符。十三年，围扬州，世昌绝其粮道，兼搜湖
泊，宋兵闻“铁枪”名，不敢近。扬州平，充四城兵马使，从
平章阿术入见，授宣武将军、管军总管。十四年，戍扬
州，击野人原、司空山等七寨，皆下之。进安抚使，佩金
虎符，镇澉浦。十七年，拜定远大将军、管军万户。寻以
获海贼功，进阶安远大将军。二十三年，改沂、郯上副
万户。世昌前后数百战，体皆金疮，竟以是疾卒，年六
十一。封定海郡侯，谥“忠勇。”子国英嗣。